Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 167/15/5507	Námestovo, 19.8.2015
EEČ : 2-41-95-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	že v Partizánskej Ľupči a všade tam kde sa zdržiaval v období od 01.09.2014 po súčasnosť i napriek zákonnej povinnosti vyživovať svoje deti, ktorá mu ako rodičovi vyplýva priamo zo Zákona o rodine č. 36/2005 Z. z. v platnom znení, ktorej rozsah bol určený rozsudkom Okresného súdu Námestovo sp. zn. 3P/205/2011-40 zo dňa 07.06.2011, právoplatným dňom 16.07.2011, v zmysle ktorého bol zaviazaný prispievať na výživu svojich detí a to na XXXXX, nar. 30.04.2003, XXXXX, nar. 21.05.2004, Soniu Dutkovú, nar. 19.10.2007 a XXXXX, nar. 22.12.2008, sumou 70 EUR mesačne na každé dieťa, vždy do 15. dňa v mesiaci vopred k rukám matky XXXXX, nar. XXXXX, trvale bytom XXXXX, si túto vyživovaciu povinnosť riadne neplnil ani v minimálnej výške a takto konal napriek tomu, že v rozhodnom období bol vedený v živnostenskom registri, kde vzhľadom na svoj vek, zdravotný stav nevyvinul dostatočné úsilie na získanie zamestnania, ktoré by zabezpečili dostatočný prijem na plnenie si svojej zákonnej vyživovacej povinnosti, s výnimkou mesiaca november 2014, kedy zaplatil 280,00 EUR, mesiaca marec 2015, kedy zaplatil 700,00 EUR a mesiaca apríl 2015, kedy zaplatil 280,01 EUR, čím mu takto vznikol dlh na výživnom voči oprávnenej XXXXX vo výške 979,99 EUR, a takto konal aj napriek tomu, že bol v predchádzajúcich dvadsiatich štyroch mesiacov za takýto čin odsúdený a to na základe Trestného rozkazu sp. zn. 6T/81/2014-188 vydaného Okresným súdom Námestovo dňa 27.06.2014, ktorý nadobudol právoplatnosť a vykonateľnosť dňa 14.07.2014.

lebo zanikla trestnosť činu

Odôvodnenie:
Uznesením vyšetrovateľa PZ Okresného riaditeľstva PZ Dolný Kubín, odbor kriminálnej polície, pod ČVS: ORP-89/1-VYS-DK-2015 zo dňa 11.03.2015 bolo podľa § 199 ods. 1 Trestného poriadku začaté trestné stíhanie. Následne uznesením zo dňa 04.05.2015 bolo podľa § 206 ods. 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1, odsek 3 písm. b,c) Trestného zákona, na tom skutkovom základe, ako je uvedené vo výrokovej časti uznesenia vyšetrovateľa PZ. 
Obvinený XXXXX sa ku skutku sa priznal a uviedol, že už svojej bývalej manželka nejaké výživné zaslal a zvyšnú časť dlžného výživného sa bude snažiť doplatiť v mesiaci apríl 2015. XXXXX poukázal na účet v mesiaci november 2014 sumu 280,00 EUR, v mesiaci marec 2015 sumu 700,00 EUR a v mesiaci apríl 2015 sumu 280,01 EUR, v mesiaci apríl 2015 sumu 100,21 EUR a v máji 2015 sumu 280,39 EUR.
Svedkyňa XXXXX sa vo výpovedi zo dňa 30.06.2015 vyjadrila k obdobiu od 01.09.2014 do súčasnosti, kde uviedla, že XXXXX si svoju vyživovaciu povinnosť v plnej výške uhradil a už jej na riadnom výživnom nie je nič dlžný. Počas obdobia keď jej nebolo uhrádzané výživné na maloleté deti pravidelne uviedla, že deti netrpeli núdzou, snažila sa im zabezpečiť všetko čo potrebujú, deti neboli vystavené žiadnemu nepriaznivému následku. Finančne jej pomáhajú rodičia.  
Podľa § 207 ods. 1, ods. 3 písm. b) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného, závažnejším spôsobom konania.
Ďalej poukazujem na znenie ustanovenia § 86 písm. a/ Trestného zákona, podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
 	Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

XXXXX
prokurátorka